Terugslag vir spoegkobra-slagofferRetha Du Plessis saam met haar seun, Dawid, voor sy operasie. Foto: Verskaf Dawid du Plessis, die vyfjarige seun van Limpopo wat vroeër vandeesweek deur ŉ Mosambiekse spoegkobra gepik is, moes Donderdag ŉ operasie in ŉ Pretoriase hospitaal ondergaan nadat sy toestand verswak het. Dawid is Dinsdagaand omstreeks 23:30 in sy bed op sy hand gepik terwyl hy geslaap het. Hy woon saam met sy ouers, Philip (39) en Retha (33) Du Plessis, op ŉ kleinhoewe in die Bulgerivier-omgewing buite Lephalale (Ellisras) in Limpopo. Retha en Philip is betrokke by The Fold-kinderhuis wat na 33 kinders omsien. Philip en Retha het met Dawid en sy sussie Megan (11) in hul bakkie geklim en na ŉ hospitaal in Lephalale gehaas waar Dawid in die waakeenheid opgeneem en teengif toegedien is. “Sy linkerarm het erg tot by sy skouer opgeswel en dokters het gesê hy moet dadelik geopereer word om die swelling te verlig, anders kan daar ernstige komplikasies bykom, byvoorbeeld dat hy ŉ ledemaat kan verloor,” het Retha Vrydag aan Maroela Media gesê. Die gesin het nie ŉ mediese fonds nie en is afhanklik van donasies om vir Dawid se mediese onkostes te betaal. “Gelukkig het ons genoeg donasies gehad om hom Donderdag in die Netcare Montana-hospitaal te laat opneem,” het sy gesê. Dawid se ouers het self met hom van Lephalale na Pretoria deurgery aangesien ŉ ambulans nagenoeg R30 000 sou kos. “Hy is daarna vir byna twee ure geopereer om dreineringspypies vir die swelling in te sit en om van die dooie weefsel te verwyder. Vandag [Vrydag] lyk dit baie beter en die swelling het mooi begin sak.” Retha het gesê haar seun is op sterk pynmedikasie wat hom baie slaperig maak. “Hy is steeds ŉ yster en het nog nie een keer gehuil nie. As sy oë oop is, kla hy nie. Hy eet nog nie regtig nie, maar het darem begin vloeistowwe drink.” Die gesin het net genoeg donasies om Dawid vir drie dae lank privaat te laat behandel. “Ons weet nog glad nie hoe lank hy hier gaan moet bly nie. Dit is maar ŉ dag-vir-dag-ding,” het Retha gesê. Retha en Philip het almal bedank wat hulle in hierdie moeilike tyd bystaan, ondersteun en vir hulle bid.